**Vakcíny naozaj fungujú. Potvrdzuje to štúdia Unilabs Slovensko**

Strach z dlhodobých vedľajších účinkov vakcín a korektné informovanie je to, na čo by sa mali kompetentní zamerať, ak chcú zvýšiť zaočkovanosť slovenskej populácie.

***BRATISLAVA - Tretia vlna koronavírusu sa už oficiálne začala aj na Slovensku. Počet infikovaných sa pohybuje v stovkách. A to sa školský rok len začal, postupne sa zhorší počasie a očakáva sa návšteva pápeža Františka. Pričom delta variant je taký nákazlivý, že ho s najväčšou pravdepodobnosťou dostanú všetci, ktorí nemajú protilátky proti koronavírusu. A tie môžu mať len tí, ktorí už Covid-19 prekonali alebo sú zaočkovaní.***

To, že očkovanie naozaj funguje, dokazuje aj štúdia spoločnosti Unilabs, ktorá robila testy na protilátky takmer 3000 ľuďom, časti po prvej dávke vakcíny a väčšine po dvoch týždňoch od druhej dávky. Meranie protilátok uskutočnila medzi februárom a septembrom 2021.

*„Po prvej dávke malo určitú hladinu protilátok až 85,75 percent zaočkovaných, po druhej dávke dokonca 98,88 percent zo všetkých testovaných, “* konštatuje Peter Lednický, generálny riaditeľ Unilabs Slovensko. To znamená, že až 99 ľudí zo sto by malo byť chránených pred ochorením, prípadne ťažkým priebehom ochorenia Covid-19 a smrťou. Na Slovensku je zatiaľ aspoň jednou dávkou zaočkovaných 44 percent populácie.

**Stále nie dosť**

Prečo len tak málo, keď vakcíny naozaj veľmi účinne chránia ľudí pred koronavírusom? Sieť laboratórií Unilabs Slovensko hľadala odpoveď na túto a ďalšie otázky. Z prieskumu, ktorý si dala urobiť, vyplynulo, že aj určitá časť zaočkovaných mala obavy z vakcinácie. *„Väčší strach mali tí, ktorí sú zaočkovaní vakcínou od spoločnosti Astra Zeneca,“* konštatuje Václav Hřích, šéf prieskumnej agentúry AKO, ktorá prieskum realizovala. Kým pri Pfizeri a Moderne pociťovalo obavy z očkovania 23 percent ľudí, pri Astra Zenece to bolo takmer 30 percent zaočkovaných. *„Avšak, ak by mali možnosť vybrať si inú vakcínu, ich obavy by sa zmenšili. Je to však pochopiteľné, pretože práve túto vakcínu sprevádzala negatívna kampaň spájaná s úmrtiami,“* dodáva Václav Hřích.

Faktom tiež je, že práve po Astra Zenece pociťovalo najviac očkovaných silné vedľajšie účinky a to až 44 percent z nich sa po prvej vakcíne potýkalo s horúčkou, slabosťou, bolesťou hlavy a kĺbov či nevoľnosťou. Ostatní pociťovali len mierne alebo dokonca nemali žiadne vedľajšie účinky. Pri Pfizeri či Moderne pociťovalo vedľajšie účinky oveľa menej ľudí. Až 94 percent po prvej dávke Pfizeru malo len veľmi mierne alebo dokonca žiadne vedľajšie účinky. Pri vakcíne od spoločnosti Moderna sa cítilo relatívne dobre 85 percent očkovaných.

**Čo by mohlo pomôcť**

A hoci sa upozorňovalo, že očkovaní Pfizerom môžu očakávať zdravotnú nepohodu či dokonca komplikácie po druhej dávke, podľa prieskumu to nebolo také dramatické. Počet očkovaných so silnými vedľajšími účinkami síce stúpol, ale nie zásadne – na 16 percent. Po očkovaní druhou dávkou Astra Zenecou však naozaj počet tých, ktorí pociťovali silné vedľajšie účinky rapídne klesol – na 5 percent.

Na čo by sa však mali politici zamerať pri motivovaní neočkovaných, je korektnejšie informovanie a tiež odstraňovanie obáv z dlhodobých nežiadúcich účinkov. Z tých majú totiž strach aj tí, ktorí už sú zaočkovaní. Pri Pfizeri má obavy 20 % respondentov, pri Astra Zenece 30 % a pri Moderne až 32 % zaočkovaných. Z výskumu vyplynulo aj to, že čím mal respondent nižšie vzdelanie, tým viac sa očkovania bál. *„Edukácia je pri očkovaní zjavne veľmi dôležitá, ľudia majú stále málo informácií a pravdepodobne veľkú nedôveru z novej vakcíny,“* hovorí Lednický, ktorý však verí, že s čoraz väčšou dostupnosťou informácií a reálnou skúsenosťou ľudí s vakcináciou bude stúpať zaočkovanosť aj na Slovensku. *„Pre nás je dobrá správa aj to, že sme namerali, že aj jedna dávka vakcíny stimuluje imunitný systém a preto platí: radšej málo ako nič. Vždy je to menšie riziko ako čakať na výsledok prirodzeného boja tela so skutočným vírusom,“* dodal Lednický.

**Kontakt pre médiá:**

Marek Bezák, PR manažér Unilabs Slovensko

e: marek@mediamedia.sk

t: +421 918 345 802

Alistair Hammond, komunikačný riaditeľ Unilabs

e: Alistair.Hammond@unilabs.com

t: +44 771 773 0441

**O Unilabs Slovensko, s.r.o. (Alpha medical, s. r. o.)**

Je súkromnou laboratórnou spoločnosťou na Slovensku, ktorá na lokálnom trhu pôsobí 23 rokov. So zmluvami s viac ako 6 100 lekármi v 5 800 ambulanciách a v 120 nemocniciach a lôžkových zariadeniach zamestnáva viac ako 850 ľudí.

Unilabs Slovensko poskytuje všetky služby laboratórnej medicíny, ako sú služby klinickej biochémie, hematológie, transfúziológie, imunológie, alergiológie, klinickej mikrobiológie, patologickej anatómie a lekárskej genetiky. Denne otestujú viac ako 30-tisíc vzoriek, na ktorých vykonajú 90-tisíc vyšetrení od 12 500 pacientov. Ročne spravia až 30 miliónov výkonov.

Unilabs Slovensko kontinuálne rozširuje paletu vyšetrení a zavádza moderné metódy diagnostiky. Využíva pritom poslednú generáciu prístrojovej techniky a aplikuje výlučne technológie certifikované Európskou úniou.

Ako jediná laboratórna spoločnosť v strednej Európe má plnoautomatickú linku Aptio Automation od firmy Siemens v Centrálnom laboratóriu v Stropkove. Táto linka dokáže pri plnom výkone spracovať až 8 720 testov za hodinu.

**O Unilabs**

Unilabs je jedna z najväčších diagnostických skupín v Európe. Ponúka širokú paletu laboratórnych, patologických a zobrazovacích diagnostík pacientom na celom svete. S viac ako 12 700 zamestnancami prevádzkuje viac ako 250 laboratórií a 150 zobrazovacích centier v 17 krajinách a týždenne zrealizuje viac ako štyri milióny laboratórnych testov – čím zachraňuje životy každý jeden deň.